Zenia Stampe (RV), 2023-02-23:
Vi synes, det er et meget fornuftigt forslag, som balancerer to hensyn: For det første giver det kommunen mulighed for at tage stilling til, om det her er et middel, man ønsker at anvende, og for det andet lægger det samtidig jo også et loft på, i hvor høj grad en kommune kan anvende vintercamping.
Og der er jo flere, der har været inde på risikoen for, at man som kommune kan spekulere i at bruge vintercamping som en måde så at sige at komme nemt omkring det at sørge for udsatte borgere i kommunen på.
Så det synes vi er en fornuftig balance.
Jeg har jo så konstateret i debatten, at det måske i virkeligheden ikke så meget adresserer det, der i virkeligheden har været debatten, nemlig Corona Camping.
For man kan sige, at det her forslag kun åbner for ganske få mennesker, der kan bo på campingpladser, hvor det her med Corona Camping, som jo, så vidt jeg har forstået, ikke er sådan en almindelig campingplads, hvor man lader nogle helårsbeboere være.
Det er simpelt hen blevet et botilbud til mennesker, som ikke har noget andet sted at bo eller foretrækker at bo på en campingplads.
Jeg synes, det her lovforslag er fint, men jeg kan godt forstå dem, der siger, at det her bare ikke er et svar på den debat, der har været om Corona Camping.
Og det tror jeg i virkeligheden er et emne, man måske så skal løfte i krydsfeltet mellem boligpolitik, kommunalpolitik og ikke mindst socialpolitik.
For det kan jo godt være, at det her er noget, man skal bruge meget mere, ikke som en nem måde at slippe uden om sine forpligtelser og slippe for de udsatte borgere på, men måske mere som et aktivt valg eller et socialt tilbud til nogle, hvor det kan være det bedste alternativ.
Det er jo i hvert fald det, man kan forstå på nogle af de skildringer, der har været fra Corona Camping, nemlig at det ikke bare er, fordi der er nogle, der har siddet i en kommune – og i hvert fald ikke i det her tilfælde – og spekuleret i, at man kunne slippe nemt uden om sin forpligtelse, nej, det har været det bedste alternativ og egentlig også for nogle et alternativ, der var bedre end en almindelig bolig.
Men jeg synes jo også, det er vigtigt at se på hensynet til naboer, for jeg kan også sagtens forstå, hvorfor man som nabo kan spørge – hvis man pludselig har sådan en helårsbeboet campingplads, som Corona Camping er, ved siden af – om det så ikke er en beslutning, som i virkeligheden er lidt større, kan man sige, end at den enkelte lodsejer eller ejer af campingpladsen kan træffe den.
Det er måske noget, der skal ind i en kommuneplan eller løbende indtænkes meget mere offensivt, så man er fuldstændig sikker på, at der er den rigtige sociale indsats og opmærksomhed omkring sådan et sted.
Det tror jeg altså er den holdbare måde at arbejde videre med det på, men jeg synes, det har været en spændende debat at følge.
Jeg har ikke beskæftiget mig med det her før, og der er mange nuancer.
Jeg tror ikke, der er nogen af os, der ønsker sådan danske trailerparks.
Omvendt er vi også et liberalt land og skal give borgerne rig mulighed for selv at afgøre, hvilken boligform de vil have.
Og det kan være det bedste tilbud for nogle, som ikke lige kan placeres i de kasser, der er.